C 185/36
EL
Επίσημη Εφημερίδα της Ευρωπαϊκής Ένωσης
26.5.2023
9.
ΑΝΑΓΝΩΡΙΖΕΙ ότι οι θεμελιώδεις και δημοκρατικές αξίες της Ευρώπης τίθενται υπό αμφισβήτηση και ότι η απρόκλητη επίθεση της Ρωσίας κατά της Ουκρανίας έχει μεταβάλει το γεωπολιτικό τοπίο.
ΣΥΜΦΩΝΕΙ ότι οι κοινές προσπάθειες και η διακρατική συνεργασία στον τομέα της εκπαίδευσης και της κατάρτισης όχι μόνο διευκολύνουν και ενισχύουν την Ένωση και τα κράτη μέλη ώστε να ανταποκριθούν στις ανάγκες που έχουν προκύψει ως συνέπεια της επίθεσης, αλλά συμβάλλουν επίσης στην ενίσχυση των βασικών εκπαιδευτικών αξιών και αρχών μας, όπως η συμπερίληψη, η ισότητα, η ακαδημαϊκή ελευθερία και η θεσμική αυτονομία, καθώς και των κοινών μας αξιών και της ενότητάς μας στην Ένωση. 10.
ΤΟΝΙΖΕΙ ότι ο προσδιορισμός και η άρση των παραγόντων που εξακολουθούν να εμποδίζουν τη μαθησιακή και τη διδακτική κινητικότητα έχουν καίρια σημασία για την πλήρη υλοποίηση ενός Ευρωπαϊκού Χώρου Εκπαίδευσης και τη δημιουργία μιας ανθεκτικής, ασφαλούς, βιώσιμης και ευημερούσας Ευρώπης.
Η διακρατική συνεργασία ενισχύει τη συμπεριληπτικότητα, την ισότητα, την αριστεία, την πολυμορφία, την ελκυστικότητα και την παγκόσμια ανταγωνιστικότητα της ευρωπαϊκής εκπαίδευσης και κατάρτισης.
ΣΥΜΦΩΝΕΙ, ως εκ τούτου, ότι θα πρέπει να καταβληθούν προσπάθειες προκειμένου η αυτόματη αμοιβαία αναγνώριση στον τομέα της εκπαίδευσης και της κατάρτισης να καταστεί πραγματικότητα.
ΣΥΜΦΩΝΕΙ επίσης ότι θα πρέπει να προωθηθούν δυνατότητες κινητικότητας εκπαιδευομένων και εκπαιδευτικών, καθώς και να προαχθεί η συνεργασία μεταξύ των ιδρυμάτων εντός και εκτός Ευρώπης.
11. ΑΝΑΓΝΩΡΙΖΕΙ ότι έχει σημειωθεί πρόοδος από το 2017 όσον αφορά τη δημιουργία του Ευρωπαϊκού Χώρου Εκπαίδευσης και ότι έχει εφαρμοστεί, σε όλη την ΕΕ, ευρύ φάσμα μέτρων για την επίτευξη των στρατηγικών προτεραιοτήτων που ορίζονται στο στρατηγικό πλαίσιο για την ευρωπαϊκή συνεργασία στον τομέα της εκπαίδευσης και της κατάρτισης (2021-2030).
Μέσω διάφορων πρωτοβουλιών, συνεργασίας και συνδημιουργίας, διαμορφώνεται σταδιακά ο Ευρωπαϊκός Χώρος Εκπαίδευσης. 12.
ΣΥΜΦΩΝΕΙ ότι, για την εναπομένουσα περίοδο του πρώτου κύκλου έως το 2025, είναι σημαντικό οι προσπάθειες, τόσο σε εθνικό όσο και σε ευρωπαϊκό επίπεδο, να επικεντρωθούν στην υλοποίηση, στο πλαίσιο του στρατηγικού πλαισίου, σύμφωνα με τις αντίστοιχες αρμοδιότητες κάθε βαθμίδας, και στην αυστηρή παρακολούθηση εντός των υφιστάμενων δομών, λαμβάνοντας δεόντως υπόψη τον διοικητικό φόρτο.
13. ΥΠΟΓΡΑΜΜΙΖΕΙ ότι οι πέντε στρατηγικές προτεραιότητες, όπως παρατίθενται στο στρατηγικό πλαίσιο για την ευρωπαϊκή συνεργασία στον τομέα της εκπαίδευσης και της κατάρτισης (2021-2030), αποτελούν τη βάση των εργασιών και της συνέχισης της ευρωπαϊκής συνεργασίας στον τομέα της εκπαίδευσης και της κατάρτισης, μεταξύ άλλων για την υλοποίηση του Ευρωπαϊκού Χώρου Εκπαίδευσης.
ΣΥΜΦΩΝΕΙ ότι η εν εξελίξει διαδικασία ενδιάμεσης αξιολόγησης και η πλήρης έκθεση για τον Ευρωπαϊκό Χώρο Εκπαίδευσης που θα δημοσιεύσει η Ευρωπαϊκή Επιτροπή το 2025 θα πρέπει να επικεντρωθούν σε αυτές τις πέντε στρατηγικές προτεραιότητες, μεταξύ των οποίων η διεξοδικότερη ανάλυση των συγκεκριμένων τομέων που παρατίθενται παρακάτω. 14.
ΑΝΑΓΝΩΡΙΖΕΙ ότι από την παρακολούθηση των εξελίξεων όσον αφορά την επίτευξη των στόχων σε επίπεδο ΕΕ παρατηρούνται θετικές τάσεις όσον αφορά αρκετούς μακροχρόνιους δείκτες, όπως η αυξημένη συμμετοχή στην προσχολική εκπαίδευση και φροντίδα, η μείωση της πρόωρης εγκατάλειψης του σχολείου και η αύξηση του ποσοστού των νέων με πτυχίο τριτοβάθμιας εκπαίδευσης.
Ωστόσο, είναι επίσης προφανές ότι εξακολουθεί να υφίσταται πλήθος δυσκολιών, ιδίως οι επιπτώσεις της κοινωνικοοικονομικής κατάστασης στις εκπαιδευτικές επιδόσεις και στην ευημερία των εκπαιδευόμενων.
ΣΥΜΦΩΝΕΙ, ως εκ τούτου, ότι, για την υλοποίηση ενός Ευρωπαϊκού Χώρου Εκπαίδευσης έως το 2025, θα πρέπει να δοθεί ιδιαίτερη έμφαση στα εξής: — ενίσχυση της ισότητας, της συμπερίληψης και της επιτυχίας όλων στον τομέα της εκπαίδευσης και της κατάρτισης, καθώς και της απόκτησης βασικών ικανοτήτων, συμπεριλαμβανομένων βασικών δεξιοτήτων, ώστε να καταστεί δυνατή η πλήρης προσωπική, κοινωνική και επαγγελματική ανάπτυξη όλων των ευρωπαίων πολιτών, καθώς και η εξέλιξή τους ως ενεργών πολιτών· — βελτίωση του επαγγέλματος του εκπαιδευτικού και αντιμετώπιση των ελλείψεων σε εκπαιδευτικούς· προώθηση της επαγγελματικής ανάπτυξης, των ευκαιριών κινητικότητας, των συνθηκών εργασίας και της ευημερίας των εκπαιδευτικών ως βασικών παραγόντων για να καταστεί ελκυστικότερο το επάγγελμά τους· — άρση των παραγόντων που εξακολουθούν να εμποδίζουν την κινητικότητα, με παράλληλη ενθάρρυνση της συμπεριληπτικής, βιώσιμης και ισορροπημένης κινητικότητας στην ΕΕ, μεταξύ άλλων με την επίτευξη της αυτόματης αμοιβαίας αναγνώρισης στην εκπαίδευση και την κατάρτιση (3)· — προώθηση της διά βίου μάθησης, συμπεριλαμβανομένης της εκπαίδευσης ενηλίκων, της αναβάθμισης των δεξιοτήτων και της επανειδίκευσης, με ιδιαίτερη έμφαση στις δεξιότητες και τις ικανότητες που απαιτούνται για την πράσινη και την ψηφιακή μετάβαση.
15. ΘΑ ΕΠΑΝΕΞΕΤΑΣΕΙ το στρατηγικό πλαίσιο και θα μελετήσει το ενδεχόμενο αναθεώρησης των τομέων προτεραιότητας και τυχόν άλλων αναγκαίων προσαρμογών για τον δεύτερο κύκλο έως το 2030.
(3) Σύμφωνα με τη σύσταση του Συμβουλίου, της 26ης Νοεμβρίου 2018, σχετικά με την προαγωγή της αυτόματης αμοιβαίας αναγνώρισης των τίτλων τριτοβάθμιας εκπαίδευσης και ανώτερης δευτεροβάθμιας εκπαίδευσης και κατάρτισης, καθώς και των αποτελεσμάτων περιόδων μάθησης στο εξωτερικό (ΕΕ C 444 της 10.12.2018, σ. 1).